b'\n_START_ARTICLE_\nPeter Tidemand Malling\n_START_SECTION_\nLiv\n_START_PARAGRAPH_\nMallings foreldre var drammenskj\xc3\xb8pmannen Mikal Malling og hustru Maren Elisabeth Klein. Han var elev p\xc3\xa5 Str\xc3\xb8ms\xc3\xb8 Borgerskole og i noen \xc3\xa5r p\xc3\xa5 Latinskolen i Drammen. Senere arbeidet han som l\xc3\xa6regutt i Det Rhodeske Bogtrykkeri i Drammen. Ved endt l\xc3\xa6retid reiste han til Amsterdam, og fikk plass ved et av byens st\xc3\xb8rre trykkerier._NEWLINE_Etter \xc3\xa5 ha perfeksjonert seg i utlandet vendte han omsider tilbake til Norge, som faktor i Det Wintherske Trykkeri, og dernest hos Guldberg & Dzwonkowski i Christiania. I 1838 grunnla han p\xc3\xa5 en liten arv han mottok sitt eget trykkeri, og \xc3\xa5ret etter en forlagsbokhandel. Denne forretningen l\xc3\xa5 i Sverdfegerbakken 25, ble etter hvert utvidet til \xc3\xa5 bli en av de fremste bokhandlerforretningene i Norden. I 1840 begynte han ogs\xc3\xa5 \xc3\xa5 forlegge b\xc3\xb8ker. Forretningen ble v\xc3\xa6rende p\xc3\xa5 samme adresse inntil g\xc3\xa5rden ble solgt til et interessentskap i 1873, og Malling inngikk kompaniskap med Georg Kristian Johannessen Parmann (1839 - 1916), som \xc2\xabAssoc\xc3\xace\xc2\xbb. De flyttet forretningen til den langt st\xc3\xb8rre K\xc3\xb8ckeritzke V\xc3\xa6veribygning i \xc3\x98vre Slottsgate, og utvidet virksomheten til ogs\xc3\xa5 \xc3\xa5 omfatte asortimentshandel og undervisningsmateriell. Ganske raskt tok skolemeteriellet s\xc3\xa5 mye tid og oppmerksomhet at de ga opp assortementshandelen for bare \xc3\xa5 konsentrere seg om l\xc3\xa6remidler._NEWLINE_Malling var gift tre ganger og etterlot seg ni barn._NEWLINE_Peter Tidemand Malling var i mange \xc3\xa5r medlem av Kristiania kommunestyre, formann i Bokhandlerforeningen, og deltok i forskjellige foreninger og almennyttige tiltak. For eksempel var han den f\xc3\xb8rste kassereren i Den norske historiske forening. Forretningen hans gikk ved hans d\xc3\xb8d over til kompanjongen Parmann. Forretningen opph\xc3\xb8rte i 1899._NEWLINE_Malling var Ridder av St. Olavsordenen.'